作者:楊澤民
標題:西平樂
內容:圃韭畦蔬，嫩雞野臘，鄰醞稚子能賒。羅幕新裁，畫樓高聳，松梧柳竹交遮。應便作歸休計去，高揖淵明，下視林逋，到此如何，又走風沙。都為啼號累我，思量事、未遂即諮嗟。連年奔逐，旁州外邑，舟楫輕揚，鞭□傾斜。仍冒觸、煙嵐邃險，風雪縱橫，每值初寒在路，炎暑登車，空向長途度歲華。消減少年，英豪氣宇，瀟灑襟懷，似此施為，縱解封侯，寧如便早還家。